岳珂
天申万寿宫
湖{左氵右父}溪边春草青，张公洞下泉泠泠。
两行松桧列旌纛，中有金堂开福庭。
壮哉神力出杳冥，楼观矗立排岩扃。
焜煌金碧俨相照，刻石犹纪唐朝铭。
中与天子授舜禅，寿宫晨候祠官星。
紫衣敕使易霞袂，白茅羽士迎云軿。
颇闻当日动乾象，二十八宿摇天经。
奎钩写题月兔泣，昭回云汉争晶荧。
至今荣光犹炳耀，百尔呵护烦山灵。
玉仙紵像罗珓卜，昭应奎宝模牌形。
朅来正值天六月，柏城将泫秋露零。
芝舆望幸已绝觊，蒿凄触感徒靡宁。
岫云无心出而雨，谷风振响流为霆。
石堪砺齿定何似，流欲洗耳将谁听。
嗟哉行役久劳勚，如鸟如倦才振翎。
烧香台边聊倚策，炼丹灶上方绝陉。
由下瞻仰始知悔，扶力已竭那可停。
众皆徇目且徇耳，我谓独往非独醒。
从初秘祝本何益，中休端自明德馨。
周家克敬绵万亿。自今叶叶绵尧龄。